## Odluka Ustavnog suda Republike Hrvatske broj:U-III-1062/2005 od 15. studenoga 2007.

### NN 1/2008 (2.1.2008.), Odluka Ustavnog suda Republike Hrvatske broj:U-III-1062/2005 od 15. studenoga 2007.

# USTAVNI SUD REPUBLIKE HRVATSKE

**28**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Davor
Krapac, Ivan Matija, Agata Račan, Smiljko Sokol i Nevenka Šernhorst, članovi
Vijeća, u postupku koji je ustavnom tužbom pokrenula K. b. S., na sjednici
održanoj 15. studenoga 2007. godine, jednoglasno je donio

## ODLUKU

I. Ustavna tužba se odbija.
II. Ova odluka objavit će se u »Narodnim novinama«.

```
Obrazloženje
```

1. Ustavna tužba podnijeta je protiv presude i rješenja Županijskog suda u
Splitu broj: Gž-1213/04 od 20. siječnja 2005., kojom je odbijena žalba
podnositelja (tuženika u parničnom postupku radi naknade štete) i potvrđena
presuda Općinskog suda u Splitu broj: P-4326/99 od 16. rujna 2003. godine.
Prvostupanjskom odlukom podnositelj je obvezan tužitelju, A. M. iz S., isplatiti
određeni iznos na ime naknade štete zajedno s pripadajućom zateznom kamatom, kao
i tužitelju namiriti prouzročeni parnični trošak.
2. Podnositelj smatra da su mu osporenim odlukama povrijeđena ustavna prava
zajamčena člankom 14. i 29. stavkom 1. Ustava Republike Hrvatske.
Obrazlažući povrede, podnositelj u bitnom navodi da za odgovornost podnositelja
nije dovoljna uzročno-posljedična veza između primjene elektroterapije i
nastanka opeklina koje je pretrpio tužitelj, već je potrebna i krivnja
podnositelja i njegovih djelatnika. Kako su djelatnici podnositelja postupali po
pravilima struke, smatra da je tužbeni zahtjev tužitelja neosnovan.
Predlaže usvajanje ustavne tužbe, ukidanje osporenih presuda i vraćanje predmeta
nadležnom sudu na ponovni postupak.

*Ustavna tužba nije osnovana.*

3. Prema odredbi članka 62. stavka 1. Ustavnog zakona, svatko može podnijeti
Ustavnom sudu ustavnu tužbu ako smatra da mu je pojedinačnim aktom tijela
državne vlasti, tijela jedinice lokalne i područne (regionalne) samouprave ili
pravne osobe s javnim ovlastima, kojim je odlučeno o njegovim pravima i obvezama
ili o sumnji ili optužbi zbog kažnjivog djela, povrijeđeno ljudsko pravo ili
temeljna sloboda zajamčena Ustavom, odnosno Ustavom zajamčeno pravo na lokalnu i
područnu (regionalnu) samoupravu.
Ustavni sud, u postupku pokrenutom ustavnom tužbom, u granicama zahtjeva
istaknutog u ustavnoj tužbi, utvrđuje je li u postupku odlučivanja o pravima i
obvezama podnositelja došlo do nedopuštenog posizanja u Ustavom zaštićena
ljudska prava i temeljne slobode. Pritom se Ustavni sud, u pravilu, ne upušta u
pitanje jesu li upravna tijela i sudovi pravilno i potpuno utvrdili činjenično
stanje i ocijenili dokaze. Za Ustavni sud relevantne su samo one činjenice od
čijeg postojanja ovisi ocjena o povredi ustavnog prava.
4. U konkretnom slučaju sud prvog stupnja utvrdio je da je tužitelj liječen kod
podnositelja zbog ozljeda nastalih prijelomom lijeve podlaktice te da mu je
ordinirana fizikalna terapija. Također, nespornim je utvrđeno kako je tijekom
terapije galvanskim strujama na odjelu za fizikalnu terapiju podnositelja,
tužitelj zadobio opekotine kože trećeg stupnja. Sud prvog stupnja našao je
odgovornim podnositelja ustavne tužbe za nastale ozljede tužitelja na temelju
članka 154. stavka 1. i članka 174. stavka 1. Zakona o obveznim odnosima
(»Narodne novine«, broj 53/91., 73/91., 3/94., 7/96. i 112/99.) utvrdivši da je
terapijski postupak primjenom galvanske struje opasna djelatnost, a za štetu
koja nastane uslijed takve djelatnosti odgovara osoba koja se njome bavi.
Također sud je istaknuo kako je u konkretnom slučaju došlo i do organizacijskog
propusta podnositelja u organizaciji primjene terapije galvanskim strujama
unatoč tome što je dužnost tuženika da organizira rad svojih radnika na način da
se spriječi i onemogući štetno djelovanje galvanskih struja na organizam osobe
koja prima terapiju.
U povodu žalbe podnositelja drugostupanjski sud odbio je žalbu u cijelosti kao
neosnovanu utvrdivši da je aparat za provođenje fizikalne terapije galvanskom
strujom po svojim osobinama, namjeni i položaju opasna stvar te da je stoga
prvostupanjski sud valjano obvezao podnositelja da naknadi štetu koju je
tužitelj pretrpio.
5. U ustavnoj tužbi podnositelj je istaknuo povredu ustavnog prava zajamčenog
člankom 14. Ustava Republike Hrvatske.
Odredba članka 14. stavka 1. Ustava sadrži ustavno jamstvo zabrane
diskriminacije u ostvarenju nekog konkretnog prava po bilo kojoj osnovi. Iako se
podnositelj pozvao na članak 14. stavak 1., podnositelj u ustavnoj tužbi nije
obrazložio povredu navedenog ustavnog jamstva. Ustavni sud u provedenom
ustavnosudskom postupku nije našao činjenice ili okolnosti koje bi upućivale na
to da je u postupku koji je prethodio ustavnosudskom podnositelj bio
diskriminiran u ostvarenju nekog ustavnog prava po bilo kojem svojstvu, zbog
čega pozivanje podnositelja na povredu ovog ustavnog prava, Ustavni sud
ocjenjuje neosnovanim.
Ocjenjujući razloge ustavne tužbe sa stajališta članka 14. stavka 2. Ustava, Sud
je utvrdio da u postupcima koji su prethodili ustavnosudskom postupku
podnositelju nije povrijeđeno ustavno pravo jednakosti pred zakonom.
Pravna stajališta navedena u osporenim odlukama parničnih sudova zasnivaju se na
pravilnoj primjeni mjerodavnog materijalnog prava i na ustavnopravno
prihvatljivom tumačenju tog prava. Ustavni sud utvrđuje da su sudovi, polazeći
od činjeničnog stanja utvrđenog u provedenom postupku, obrazložili svoja
stajališta za koja je nedvojbeno da nisu posljedica proizvoljnog tumačenja i
samovoljne primjene mjerodavnog materijalnog prava.
Objektivna odgovornost predviđena je generalno za sve štete od stvari i
djelatnosti s povećanom opasnosti za okolinu, a na sudu je da u svakom
konkretnom slučaju ocijeni je li stvar odnosno djelatnost u svezi s kojom je
šteta nastala, doista stvar odnosno djelatnost s povećanom opasnosti za okolinu.
Iz navedenih razloga Ustavni sud nije prihvatio navode pod­nositelja da u
konkretnom slučaju nije osigurana jednakost pred zakonom, zajamčena člankom 14.
stavkom 2. Ustava.
6. Članak 29. stavak 1. Ustava propisuje:
Svatko ima pravo da zakonom ustanovljeni neovisni i nepristrani sud pravično i u
razumnom roku odluči o njegovim pravima i obvezama, ili o sumnji ili optužbi
zbog kažnjivog djela.
Sadržaj tog ustavnog prava ograničen je na postupovna jamstva pravičnog suđenja
pa Ustavni sud, ocjenjujući navode ustavne tužbe sa stajališta tog ustavnog
prava, ispituje eventualno postojanje postupovnih povreda u postupcima pred
sudovima te na temelju toga, sagledavajući postupak kao jedinstvenu cjelinu,
ocjenjuje je li postupak bio vođen na način koji podnositelju osigurava pravično
suđenje, odnosno je li tijekom postupka pred nadležnim sudom počinjena povreda
takvog značaja da postupak kao jednu cjelinu čini nepravičnim za podnositelja.
Pri tome neće svaka postupovna povreda dovesti do povrede ustavnog prava na
pravično suđenje, već će to biti samo ona povreda koja je takvog značaja da
podnositelju ugrožava pravo na pravično suđenje.
U provedenom postupku podnositelj je mogao poduzimati sva pravna sredstva u
zaštiti svojih prava. U drugostupanjskom postupku podnositelj je izjavio žalbu,
o čijim se navodima očitovao drugostupanjski sud.
Nakon analize osporenih odluka te prvostupanjskog spisa ocjena je Ustavnog suda
da podnositelju, osporenim odlukama koje su donijete od nadležnih sudova i u
postupku provedenom u skladu s odgovarajućim zakonskim odredbama nije
povrijeđeno ustavno pravo zajamčeno člankom 29. stavkom 1. Ustava.
7. Stoga je, na temelju odredaba članaka 73. i 75. Ustavnog zakona, odlučeno kao
u izreci.
8. Odluka o objavi (točka II. izreke) temelji se na odredbi članka 29. Ustavnog
zakona.

Broj: U-III-1062/2005
Zagreb, 15. studenoga 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 1/2008-28
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)